Vrou sterf in PTA-ongelukŉ Vrou is dood en dertien ander beseer nadat ŉ minibustaxi Woensdagoggend teen ŉ voertuig in Pretoria gebots het. Santi Steinmann, ŉ woordvoerder van Netcare 911, sê die ongeluk het op DF Malanrylaan plaasgevind. “Die minibustaxi het van agter teen ŉ ander voertuig gebots en omgeslaan. Die vrou is op die toneel dood verklaar. Die ander pasiënte het matige tot kritieke beserings opgedoen. Hulle is op die toneel gestabiliseer en na ŉ nabygeleë hospitaal geneem vir verdere behandeling,” het Steinmann gesê. Die polisie ondersoek die oorsaak van die ongeluk.